….Daj, živi ti življenje, ki ni bilo dano meni…..

Spoštovane občanke in občani, dragi svojci…

…zbrani smo na mestu, kjer je leta 1943 pod streli okupatorja padlo 25 medvoščanov domačinom v opomin. Nekateri tukaj prisotni se še predobro spomnite vse krutosti in nesmiselnosti, ki jo prinaša vojna. Moji generaciji je bilo k sreči vse to prihranjeno. Prav je, da se jim poklonimo in tako zahvalimo za mir in svobodo, ki so nam jo priborili.

Vojna je izvor tragedij, žalosti in trpljenja. Tako je neizprosna in neusmiljena, da velikokrat ne prizanese niti tistim, ki so jo začeli.

Resnično nočemo, da bi se tako gorje ponovilo, zato ne smemo dopustiti, da bi se kdajkoli pozabilo. Storiti moramo vse, da ohranimo boljši svet, bolj pravičen, miren in varen….ti, jaz, vsak izmed nas.

Ni besed, s katerimi bi lahko opisali okrutnost dejanja na tem mestu, a tako kot je bil nezlomljiv vaš duh, tovariši, tako neizmerno je naše spoštovanje in naša hvaležnost za vrednote, ki ste jih zanetili naslednikom: enotnost, solidarnost, odločnost in pogum.

Suverena, neodvisna in enotna Slovenija v Združeni Evropi lahko in mora te vrednote tudi danes ohranjati. Ob dogodkih, ki so daleč od nas, a hkrati tako blizu, lahko vsi prispevamo nekaj…strpnosti do drugačnosti, razumevanja nebogljenih, pomoči ljudem v stiski, prijaznih besed tudi tistim, ki so jih vojne grozote prisilile v boj za lastno življenje. Z besedo dobre volje, stiskom rok in odobravanjem lahko pospremimo njihov pogum in odločnost, da sami posrbijo za svoje drage, hkrati pa priskočimo na pomoč vsem tistim, ki jim v nemogočih razmerah kažejo človečnost in dobroto v ljudeh. Verjamem, da tudi mi zmoremo toliko moči in poguma, da mirno rešujemo spore ter da negujemo strpnost in sožitje..…zavoljo naših prednikov, nas in naših zanamcev.

Mir res ni vse, a brez miru je vse ostalo nič.

Slava jim!